**Celková charakteristika študijného odboru**

**Absolvent študijného odboru sociálno-výchovný pracovník má úplné stredné odborné vzdelanie a získal kvalifikáciu pre prácu v sociálno-výchovnej oblasti.**

        Na základe získaných vedomostí a zručností vie úspešne pracovať s klientmi i inštitúciami. Má predpoklady na ďalší odborný, profesionálny i osobnostný rozvoj, inováciu práce i prehlbovanie vedomostí a zručností. Je naklonený a otvorený novým trendom a metódam v sociálnej práci. Je obhajcom sociálneho štátu a svojej klientely.

        Vo svojej práci sa hlási k princípu sociálnej spravodlivosti, pričom človek pre neho predstavuje unikátnu a najvyššiu hodnotu. Získal základnú citlivosť a orientačné vedomosti pre vnímanie života ľudí ako členov spoločnosti. Rešpektuje ľudské práva a slobodu jednotlivcov i skupín, má na zreteli zásady súkromia, dôvernosti a zodpovedné využívanie získaných informácií.

        Náplňou jeho pracovných činností je podieľať sa pri:

* zabezpečení nevyhnutnej starostlivosti o klientov, s cieľom zachovať a podporiť čo najdlhšie ich sebestačnosť a sebaúctu s využitím schopností osôb, medziľudských vzťahov a zdrojov poskytovaných spoločnosťou,
* analýze situácie klienta a predkladaní alternatívnych spôsobov riešenia, zabezpečovaní styku klienta s inštitúciami a úradmi,
* vedení záznamov o prípade, alebo vypracúvaní podkladov správ pre súdy a iné inštitúcie, bilancovaní, vyhodnotení, zlepšovaní a rozvíjaní sociálnych služieb,
* prevencii sociálno-patologických javov alebo pri resocializácii pomocou organizovania a dohľadu nad sociálnymi, rekreačnými a vzdelávacími činnosťami v mládežníckych kluboch, obecných strediskách, zariadeniach starostlivosti o starých občanov a pod.,
* spolupráci s odborníkmi rôznych profesií, pracovníkmi sociálnych zariadení, orgánmi starostlivosti o deti, prípadne o starých občanov, organizáciami pre postihnutých,
* vykonávaní sociálnych služieb v orgánoch miestnej štátnej správy a samosprávy, úradoch práce, ústavoch a zariadeniach sociálnej starostlivosti, krízových centrách rodiny, sociálnych poradenských inštitúciách a v neštátnych subjektoch poskytujúcich sociálne služby.    Absolvent tohto študijného je pripravený na vstup do praxe, alebo môže pokračovať v štúdiu na vysokej škole v odboroch predovšetkým humanitného zamerania.

**PROFIL ABSOLVENTA**

**Absolvent študijného odboru  sociálno-výchovný pracovník spĺňa tieto požiadavky**

***Požiadavky na absolventa v oblasti všeobecného vzdelania***

* potrebná slovná zásoba pre kultivovaný, zrozumiteľný a výrazný rečový prejav (hovorený i písaný),
* prehľad v dejinách slovenskej a svetovej literatúry (periodizácia, osobnosti, diela),
* znalosť cudzieho jazyka na úrovni bežnej komunikácie a jeho používanie pri vykonávaní povolania,
* prehľad v národných a svetových dejinách,
* chápanie princípov fungovania demokratickej spoločnosti, občianska aktivita, pozitívna hodnotová orientácia a ochota uplatňovať a brániť základné ľudské práva a slobody pre všetkých,
* znalosť zo základov stredoškolskej matematiky, fyziky, chémie a geografie,
* znalosť základov informatiky a ich využitia pri výkone pracovnej činnosti,
* znalosť vecne argumentovať a odôvodňovať svoje názory i postoje.

***Požiadavky na absolventa v oblasti odborného vzdelania***

***Požadované odborné vedomosti***

* schopnosť orientovať sa v teoretických základoch pedagogiky a psychológie,
* ovládať fakty a zákonitosti sociológie, sociálno-právnej starostlivosti, metód sociálnej práce ako predpokladu pre vnímanie ľudí ako členov spoločnosti a porozumenie vlastnostiam osobnosti,
* znalosť komunikatívnych techník v interpersonálnych vzťahoch,
* znalosť anatómie ľudského tela a zásad zdravého životného štýlu,
* znalosť vývoja myslenia a inštitúcií v sociálnej politike, znalosť systému a nástrojov sociálnej politiky,
* základné poznatky z oblasti štátneho a samosprávneho riadenia sociálnej sféry regiónov, miest a obcí,
* vedomosti o vybraných skupinách obyvateľstva,
* vedomosti z oblasti rodinného práva, legislatívnych predpisov a platných právnych noriem v oblasti sociálnej práce,
* vedomosti o vývoji kultúry a estetike životného prostredia,
* vedomosti zo základov manažérstva a marketingu sociálnej práce.

***Požadované odborné zručnosti***

* aplikovať naučené vedomosti v praktickej činnosti,
* určovať ciele, prostriedky a postupy svojej práce,
* samostatne zabezpečiť starostlivosť o zvereného jedinca,
* aktívne pôsobiť v procese integrácie zdravotne postihnutých a sociálne ohrozených jedincov, pozitívne formovať aktívny prístup k životu u handicapovaných osôb,
* podieľať sa na sociálnom poradenstve a nadviazaní prvého kontaktu (depistáž sociálne ohrozených jedincov),
* uplatňovať etické princípy v správaní a konaní,
* uplatňovať interdisciplinárny prístup v sociálnej starostlivosti,
* uplatňovať praktické zručnosti v manipulácii s administratívnou, počítačovou a informačnou technikou,
* citlivo a taktne komunikovať s ľuďmi,
* uplatňovať metódy a techniky sebapoznania, sebaregulácie, sebavýchovy, zvládanie stresov a rizikových problémov povolania.

***Požadované osobnostné predpoklady, vlastnosti a schopnosti***

* v práci s klientom uplatňovať sociálne cítenie,
* pracovať samostatne a kreatívne,
* flexibilne riešiť každodenné situácie,
* zachovávať diskrétnosť pri práci s klientom,
* zodpovedne narábať s informáciami,
* nedopúšťať sa diskriminácie a nedať sa ovplyvniť predsudkami,
* správať sa tolerantne a ohľaduplne.